
სახელმწიფო სარეგისტრაციო კოდი 020.090.000.22.034.008.766

საქართველოს შინაგან საქმეთა მინისტრისა და საქართველოს შრომის, ჯანმრთელობისა და სოციალური დაცვის მინისტრის
ერთობლივი ბრძანება №768-161/ნ
2006 წლის 13 ივნისი 
ქ. თბილისი
საქართველოს ადმინისტრაციულ სამართალდარღვევათა კოდექსით გათვალისწინებულ შემთხვევებში ალკოჰოლური სიმთვრალის ფაქტის დადგენის წესის დამტკიცების შესახებ
საქართველოს ადმინისტრაციულ სამართალდარღვევეთა კოდექსის 116-ე, 117-ე და 236-ე მუხლების, ,,პოლიციის შესახებ“ საქართველოს კანონის მე-8 მუხლის ,,ფ2“ ქვეპუნქტის და მე-9 მუხლის პირველი პუნქტის ,,დ“ ქვეპუნქტის შესაბამისად, ვბრძანებთ:
1. დამტკიცდეს საქართველოს ადმინისტრაციულ სამართალდარღვევათა კოდექსით გათვალისწინებულ შემთხვევებში ალკოჰოლური სიმთვრალის ფაქტის დადგენის თანდართული წესი.

2. ეს ბრძანება ამოქმედდეს 2006 წლის 15 ივნისიდან.

ი. მერაბიშვილი 

ლ. ჭიპაშვილი
საქართველოს ადმინისტრაციულ სამართალდარღვევათა კოდექსით გათვალისწინებულ შემთხვევებში ალკოჰოლური სიმთვრალის ფაქტის დადგენის წესი
თავი I
ზოგადი დებულებები

მუხლი 1
1. ეს წესი განსაზღვრავს საქართველოს ადმინისტრაციულ სამართალდარღვევათა კოდექსით გათვალისწინებულ შემთხვევებში ალკოჰოლური სიმთვრალის ფაქტის დადგენის მეთოდებსა და სამართლებრივ მექანიზმებს.

2. ამ წესის მიზანია ადმინისტრაციულ სამართალდარღვევათა აღკვეთის, ალკოჰოლური სიმთვრალის მდგომარეობაში მყოფ პირთა გამოვლენისა და სამართალდარღვევათა პროფილაქტიკისათვის ხელშეწყობა, აგრეთვე მოქალაქეთა უფლებებისა და მათი კანონიერი ინტერესების დაცვა.

3. ამ წესის მიზნებისათვის ალკოჰოლური სიმთვრალის ფაქტს ადგენს საქართველოს შინაგან საქმეთა სამინისტროს საამისოდ უფლებამოსილი პირი/პირები (შემდგომში – უფლებამოსილი პირი). უფლებამოსილი პირების ჩამონათვალს ადგენს შინაგან საქმეთა მინისტრი შესაბამისი ბრძანების საფუძველზე.

4. უფლებამოსილი პირის მიერ ალკოჰოლური სიმთვრალის ფაქტის დადგენა ხდება ადგილზე შემოწმებით. შემოწმება ხორციელდება სპეციალური ხელსაწყოს მეშვეობით (შემდგომში – ალკოტესტის აპარატი).

5. აღნიშნული წესი ვრცელდება მხოლოდ ადმინისტრაციულ სამართალრღვევათა კოდექსით გათვალისწინებულ იმ სამართალდარღვევებზე, რომელიც ითვალისწინებს ადმინისტრაციულ პასუხისმგებლობას მძღოლის მიერ საგზაო მოძრაობის წესების დარღვევისას ალკოჰოლური სიმთვრალის მდგომარეობაში. 


მუხლი 2

1. იმ შემთხვევაში, როდესაც არსებობს საკმაო საფუძველი, რომ სატრანსპორტო საშუალებას მართავს ალკოჰოლური სიმთვრალის მდგომარეობაში მყოფი მძღოლი, უფლებამოსილი პირი სატრანსპორტო საშუალების მძღოლს აძლევს შესაბამის მინიშნებას სატრანსპორტო საშუალების გაჩერების მოთხოვნით.

2. სატრანსპორტო საშუალების გაჩერების შემდგომ, თუ მძღოლი სადავოდ არ ხდის ალკოჰოლური სიმთვრალის ფაქტს და ამას ადასტურებს ოქმზე (საჯარიმო ქვითარზე) ხელმოწერით, უფლებამოსილი პირი ადგილზე შეუფარდებს ადმინისტრაციულ სახდელს.

3. იმ შემთხვევაში, თუ მძღოლი სადავოდ ხდის ალკოჰოლური სიმთვრალის ფაქტს, უფლებამოსილი პირი ადგილზე შეამოწმებს მას ალკოტესტის აპარატის მეშვეობით. თუ შემოწმების შედეგები ადასტურებს მძღოლის მიერ ალკოჰოლური სიმთვრალის ფაქტს, შეადგენს ადმინისტრაციული სამართალდარღვევის ოქმს (საჯარიმო ქვითარს), რომელშიც აისახება ალკოჰოლურ სიმთვრალეზე შემოწმების შედეგები. 

4. მძღოლი უფლებამოსილია სამართალდარღვევის გამოვლენიდან 2 საათის განმავლობაში მიმართოს შესაბამის სამედიცინო/საექსპერტო დაწესებულებას ალკოჰოლურ სიმთვრალეზე კლინიკურ-ლაბორატორიული შემოწმების მიზნით. შემოწმების ხარჯებს გაიღებს ავტოსატრანსპორტო საშუალების მძღოლი. 


მუხლი 3

1. ალკოჰოლური სიმთვრალის შემოწმება ტარდება მძღოლის მიერ ალკოტესტის აპარატში ჰაერის ნაკადის ამოსუნთქვის გზით. ჰაერის ნაკადის ამოსუნთქვისას დაუშვებელია მძღოლის ფიზიკური კონტაქტი ალკოტესტის აპარატთან. მძღოლი ალკოტესტის აპარატიდან დაშორებული უნდა იყოს 1 სანტიმეტრის მანძილით.

2. ალკოტესტის აპარატზე მწვანე ფერის ინდიკატორის ანთება ადასტურებს მძღოლის ალკოჰოლური სიმთვრალის ფაქტის არარსებობას. 

3. ალკოტესტის აპარატზე ყვითელი ან წითელი ინდიკატორის ანთება ადასტურებს მძღოლის ორგანიზმში 0,2%-ზე მეტი პრომილის ალკოჰოლის შემცველობას და, შესაბამისად, ალკოჰოლური სიმთვრალის ფაქტს, რაც წარმოადგენს ადმინისტრაციული პასუხისმგებლობის დაკისრების საფუძველს.

4. იმ შემთხვევაში, თუ ალკოტესტის აპარატზე აინთება მწვანე ინდიკატორი და ამავდროულად არსებობს საკმაო საფუძველი, რომ მძღოლი ნარკოტიკული ან ფსიქოტროპული სიმთვრალის მდგომარეობაშია, უფლებამოსილი პირი ვალდებულია სატრანსპორტო საშუალების მართვას ჩამოაშოროს აღნიშნული პირი და გამოკვლევის მიზნით წარადგინოს საქართველოს კანონმდებლობით გათვალისწინებული წესით, საამისოდ უფლებამოსილ პირთან. 

თავი II

სატრანსპორტო საშუალების მართვიდან მძღოლის ჩამოშორების წესი

მუხლი 4

1. თუ არსებობს საკმაო საფუძველი ან/და თუ ადგილზე შემოწმების შედეგებმა დაადასტურეს ალკოჰოლური სიმთვრალის ფაქტი, უფლებამოსილი პირი ჩამოაშორებს დამრღვევ მძღოლს სატრანსპორტო საშუალების მართვას. 

2. ამ მუხლის პირველი პუნქტით გათვალისწინებულ შემთხვევაში სატრანსპორტო საშუალება სამართავად შეიძლება გადაეცეს:

ა) ამავე სატრანსპორტო საშუალებაში ფხიზელ მდგომარეობაში მყოფ იმ პირს, რომელსაც გააჩნია სატრანსპორტო საშუალების მართვის შესაბამისი კატეგორიის მოწმობა;

ბ) ალკოჰოლური სიმთვრალის მდგომარეობაში მყოფი მძღოლის ფხიზელ მდგომარეობაში მყოფ დაახლოვებულ პირს, რომელსაც გააჩნია სატრანსპორტო საშუალების მართვის მოწმობა.

3. ამ მუხლის მეორე პუნქტით გათვალისწინებული გარემოებების არარსებობის შემთხვევეში, აგრეთვე იმ შემთხვევაში, როდესაც ალკოჰოლური სიმთვრალის მდგომარეობაში მყოფ პირს არ გააჩნია მძღოლის მოწმობა (ან დროებითი მართვის მოწმობა) ან სატრანსპორტო საშუალების სარეგისტრაციო დოკუმენტი, უფლებამოსილ პირს ალკოჰოლური სიმთვრალის მდგომარეობაში მყოფი მძღოლის სატრანსპორტო საშუალება გადაჰყავს სპეციალურ დაცულ სადგომზე. 

შენიშვნა: ამ მუხლის მე-3 პუნქტით გათვალისწინებულ შემთხვევებში, უფლებამოსილ პირს ალკოჰოლური სიმთვრალის მდგომარეობაში მყოფი მძღოლი გადაჰყავს ჯანმრთელობისა და სიცოცხლისათვის უსაფრთხო ადგილზე.


